b'\n_START_ARTICLE_\nBusan\n_START_SECTION_\nNimi\n_START_PARAGRAPH_\nLinna nimi on korea uues omaladinas Busan, McCune-Reischaueri transkriptsioonis Pusan, Hangeulis \xeb\xb6\x80\xec\x82\xb0 ja Hanjas \xe9\x87\x9c\xe5\xb1\xb1._NEWLINE_Nimi t\xc3\xa4hendab \'pajam\xc3\xa4gi\'. Kuidas linn selle nime sai, ei ole teada. Igatahes kasutati nime Busan-po juba 15. sajandil._NEWLINE_Nime jaapanikeelsed vormid on Fusan ja Fuzan. Ka eesti keeles nimetati linna varem "Fusan". Venekeelne nimi on \xd0\x9f\xd1\x83\xd1\x81\xd0\xb0\xd0\xbd (1930. aastatel kasutatud jaapanip\xc3\xa4rane vorm on \xd0\xa4\xd1\x83\xd0\xb7\xd0\xb0\xd0\xbd).\n_START_SECTION_\nAsend\n_START_PARAGRAPH_\nLinn asub Nakdongi j\xc3\xb5e suudmealal kitsas orus m\xc3\xa4gede vahel, mist\xc3\xb5ttu ta ei saa laieneda ida ega l\xc3\xa4\xc3\xa4ne suunas ning on v\xc3\xa4ga tihedalt asustatud. Linnast l\xc3\xa4\xc3\xa4ne poole j\xc3\xa4\xc3\xa4b Kumjungi m\xc3\xa4gi. Elamurajoonid on ehitatud m\xc3\xa4en\xc3\xb5lvadele. Kagus on Jaapani mere (Idamere) rannik._NEWLINE_Linna pindala on 436 km\xc2\xb2.\n_START_SECTION_\nAjalugu\n_START_PARAGRAPH_\nHiina impeeriumi t\xc3\xa4htsa sadamalinna Busani okupeerisid 1592 jaapanlased, kelle jaoks see oli t\xc3\xa4htis v\xc3\xa4liskaubanduse baas. Jaapani v\xc3\xa4ed j\xc3\xa4id linna 1598. aastani._NEWLINE_1876. aastal oli Korea sunnitud avama linna jaapanlastele kauplemiseks ja sisset\xc3\xa4ndeks. Aastal 1883 algas Busani sadama kaudu v\xc3\xa4liskaubandus ka teiste riikidega._NEWLINE_Korea s\xc3\xb5ja ajal oli Busani \xc3\xbcmbrus ainuke L\xc3\xb5una-Korea piirkond, kuhu P\xc3\xb5hja-Korea v\xc3\xa4ed ei suutnud tungida. Augustist septembrini 1950 oli seal \xc3\x9cRO v\xc3\xa4gede sillapea. S\xc3\xb5jap\xc3\xb5genikud suurendasid linna elanike arvu \xc3\xbcle kahe korra._NEWLINE_1988. aasta suveol\xc3\xbcmpiam\xc3\xa4ngude ajal peeti Busanis purjeregatt, millel T\xc3\xb5nu ja Toomas T\xc3\xb5niste v\xc3\xb5itsid klassis 470 h\xc3\xb5bemedali.\n_START_SECTION_\nMajandus\n_START_PARAGRAPH_\nNakdongi j\xc3\xb5e suue on suurep\xc3\xa4rane sadamakoht. Busan on L\xc3\xb5una-Korea t\xc3\xa4htsaim sadamalinn. Suurem osa riigi v\xc3\xa4liskaubandusest toimub Busani sadama kaudu._NEWLINE_Busan on t\xc3\xa4htis t\xc3\xb6\xc3\xb6stuslinn. Linnas toodetakse laevu, autosid, tekstiilitooteid, malmi ja terast, elektroonikatooteid, vineeri, keemiatooteid, paberit, rehve ja muid kummitooteid, k\xc3\xbclmutatud mereande ja kalav\xc3\xb5rke. Linnas on ka laevaremonditehaseid ning soojus- ja h\xc3\xbcdroelektrijaamu._NEWLINE_Peamiselt kohalikuks tarbimiseks tegeldakse ka kalap\xc3\xbc\xc3\xbcgi ja p\xc3\xb5llumajandusega._NEWLINE_Busani l\xc3\xa4hedal on kuumaveeallikad, mille juures on kuurort.\n_START_SECTION_\nTransport\n_START_PARAGRAPH_\nBusan oli juba Hiina impeeriumi ajal t\xc3\xa4htis sadamalinn. Busani sadam ehitati t\xc3\xa4nap\xc3\xa4evasel kujul v\xc3\xa4lja Jaapani \xc3\xbclemv\xc3\xb5imu ajal (1905\xe2\x80\x931945)._NEWLINE_Linnaosade vahelise \xc3\xbchenduse tagab tihe tunnelite v\xc3\xb5rgustik. Ka l\xc3\xa4bi linna jooksevad kaks kiirteed, mis \xc3\xbchendavad Korea l\xc3\xb5unaosa kiirteega nr 1, mis on t\xc3\xa4htis \xc3\xbchendustee pealinna Souliga._NEWLINE_Busani linna teenindab Gimhae rahvusvaheline lennuv\xc3\xa4li, mis asub Gimhae linnas._NEWLINE_Busan on Soulist tuleva raudtee l\xc3\xb5ppjaam._NEWLINE_Kuigi linnas on k\xc3\xa4igus kaks metrooliini ja ehitamisel kolmas (metroo ehitamist alustati 1980), tugineb \xc3\xbchistransport peamiselt bussidele._NEWLINE_Busani territooriumil on ka Gupo sild.\n_START_SECTION_\nMuud\n_START_PARAGRAPH_\nBusanis toimusid 2002. aasta Aasia m\xc3\xa4ngud.'